CELEX: 62019TN0326
Language: da
Date: 2019-05-31 00:00:00
Title: Sag T-326/19: Sag anlagt den 31. maj 2019 — Gerber mod Parlamentet og Rådet

15.7.2019   
            
            
               DA
            
            
               Den Europæiske Unions Tidende
            
            
               C 238/29
            
         
      Sag anlagt den 31. maj 2019 — Gerber mod Parlamentet og Rådet
      (Sag T-326/19)
      (2019/C 238/34)
      Processprog: italiensk
      
         Parter
      
      
         Sagsøger: Tibor Gerber (Milano, Italien) (ved advokat N. Amadei)
      
         Sagsøgte: Rådet for Den Europæiske Union og Europa-Parlamentet
      
         Sagsøgerens påstande
      
      
                  —
               
               
                  Den anfægtede forordning nr. 2019/474 annulleres, navnlig artikel 1, stk. 1, og artikel 2, stk. 2, og det fastslås, at direktiv 2019/475 som følge af denne ugyldighed ingen virkninger har, for så vidt som den funktionelt er knyttet til den anfægtede forordning.
               
            
                  —
               
               
                  Indtil der afsiges dom, suspenderes anvendelsen af den anfægtede forordning og direktiv 2019/475 frem til den dato, hvor Rettens dom afsiges.
               
            
                  —
               
               
                  Det fastslås, at gennemførelsen af samtlige gennemførelsesforanstaltninger, som vedrører forordning nr. 2019/474 og direktiv 2019/475, navnlig foranstaltningerne i lov af 1. december 2018, nr. 132 (lov om ophøjelse til lov af lovdekret af 4.10.2018, nr. 113) vedrørende indregistrering af motorkøretøjer, suspenderes indtil domsafsigelsen.
               
            
                  —
               
               
                  Det tillades eventuelt, at der kan føres de beviser, som sagsøgeren forbeholder sig mulighed for at fremføre med henblik på at godtgøre de i stævningen beskrevne faktiske omstændigheder.
               
            
                  —
               
               
                  Under alle omstændigheder tilpligtes Rådet for Den Europæiske Union og Europa-Parlamentet at betale samtlige sagsomkostninger.
               
            
         Søgsmålsgrunde og væsentligste argumenter
      
      Med nærværende søgsmål er der nedlagt påstand om annullation af Europa-Parlamentets og Rådets forordning 2019/474 af 19. marts 2019 om ændring af forordning (EU) nr. 952/2013 om EU-toldkodeksen, navnlig de dele, der vedrører toldproceduren i den italienske kommune Campione d’Italia og den italienske del af Luganosøen (artikel 1, stk. 1, og artikel 2, stk. 2).
      Til støtte for søgsmålet har sagsøgeren anført tre anbringender.
      
                  1.
               
               
                  Første anbringende om tilsidesættelse af begrundelsespligten
                  
                              —
                           
                           
                              Sagsøgeren har i denne henseende gjort gældende, at den anfægtede forordning i strid med artikel 296, stk. 2, TEUF er mangelfuldt og modstridende begrundet. Vedrørende medtagelsen af Campione i det europæiske toldsystem anføres det i forordningen, at de historiske grunde, som begrundede udelukkelsen herfra, såsom områdets isolation og økonomiske ulemper, har mistet deres gyldighed. Kommunens isolation er imidlertid ikke forsvundet og de økonomiske ulemper er blevet forværret som følge af casinoets insolvens, da casinoet udgør kommunens eneste indtægtskilde.
                           
                        
            
                  2.
               
               
                  Andet anbringende om tilsidesættelse af folkeretten
                  
                              —
                           
                           
                              Sagsøgeren har i denne henseende gjort gældende, at pligten til at iagttage folkeretten, såvel traktat- som sædvaneretten, ud over at være nævnt i artikel 3, stk. 5, TEUF ofte er blevet bekræftet af Domstolen. Den anfægtede forordning (og direktiv 2019/475, som er knyttet hertil) har ændret en toldprocedure, som er genstand for en folkeretlig sædvaneregel vedtaget mellem Italien og Schweiz og godkendt af Unionen selv, hvorefter Campione er underlagt den schweiziske toldprocedure. Forordningen tilsidesætter dermed en international forpligtelse, som burde have været iagttaget i medfør af traktaten og Domstolens praksis.
                           
                        
            
                  3.
               
               
                  Tredje anbringende om tilsidesættelse af de europæiske borgeres ret til fri bevægelighed
                  
                              —
                           
                           
                              Sagsøgeren har i denne henseende gjort gældende, at den anfægtede forordning medfører konsekvenser, som er i strid med den ret, der er tillagt ved artikel 21 TEUF og artikel 45 i Den Europæiske Unions charter om grundlæggende rettigheder. Anvendelsen af Unionens toldprocedure på Campione kommune i stedet for den schweiziske toldprocedure vil nemlig indebære, at der ved ind- og udrejse fra Campione (hvad enten dette sker ad land- eller søvejen) indføres en fysisk toldbarriere, og at der iværksættes tilsvarende person- og varekontrol med henblik på at sikre, at de europæiske og schweiziske regler anvendes.